Šeliga, Juraj, poslanec NR SR (2023-05-24):
Ďakujem pekne. Pán podpredseda, pán navrhovateľ, spravodajca, dámy a páni, ja sa budem snažiť držať len toho právneho rámca, ktorému z ústavného hľadiska, myslím, aspoň trochu rozumiem. Ten ekonomický rámec nechám na iných a pre mňa tá základná a zásadná otázka je to, že my vieme, ako aj politici, že s vysokou pravdepodobnosťou vláda Ľudovíta Ódora nedostane dôveru. Bodka. A vieme, že v takom prípade musí zostaviť vyrovnaný štátny rozpočet, a vieme, že to znamená odhadom šesťmiliardový škrt. No a teraz, že aké je riešenie. Ja v princípe vítam to, čo urobil pán Krajniak, že prišiel a zobral túto diskusiu do parlamentu, lebo by to bolo asi aj trochu neférové k ľuďom povedať, že haló, haló, že bude vyrovnaný rozpočet, a vy o tom ani neviete. Áno, my hovoríme, že ten vyrovnaný rozpočet nie je potrebný, lebo veríme, že sa proste po voľbách zostaví rýchlo vláda a jedno z riešení, ktoré na toto je teoreticky ústavnoprávne, je vysloviť tejto vláde dôveru. A rozumiem, ako povedzte mi kľudne alebo kritizujte ma za to, že tu robím politologické pojednanie, je, že nechcete niektorí... alebo nechceme, pretože ani u nás to ešte nie je uzatvorené a nevideli sme programové vyhlásenie vlády, dávať dôveru vláde, ktorá nemá žiadnu legitimitu, pretože neprešla žiadnymi voľbami. To je jeden akože z férových argumentov. Ale ak ho dám na misku váh, tak proti nemu vidím akože druhý argument, ktorý je relatívne silný, a to je šesťmiliardový škrt, ale to je zase tým, ktorí hovoria, že neprešla tá vláda voľbami, a teda nemá takú silnú legitimitu, aby mohla získať dôveru v Národnej rade Slovenskej republiky, tak preto mne sa zdá ako východisková cesta, je naozaj dať na stôl ten zákon o dlhovej brzde. V tejto sále – bez akejkoľvek irónie – je veľa schopných politikov a političiek, ktorí to vedia dohodnúť. Je úplne zrejmé, že vaša daňová brzda tam nemôže byť, lebo, ak tvrdíte, že tam má byť, tak v takom prípade sme sa rovno nedohodli, lebo sme sa tri roky na tom nedohodli. Čiže to je jedno z riešení, lebo to riešenie, ktoré, o ktorom ja som ochotný uvažovať a zdá sa mi ako logické, že baviť sa s tým premiérom novým o jeho programovom vyhlásení vlády, o limitoch, čo idú a nejdú robiť, mne príde ako konštruktívne, ale počúvam ten argument naozaj teraz možno skôr akademický od kolegov, ktorí hovoria, no nie, lebo to nie je legitímna vláda, ktorá by pochádzala z volieb. Ona svoju legitimitu odvádza od toho, čo jej dáva prezidentka republiky. Na to moja odpoveď je, ak už teda takto akademicky a ústavne pojednávam, je, no dobre, ale ak jej dáte dôveru, tak môžte zároveň ju oveľa viac kontrolovať. Znamená to, že nie je úplne v područí pani prezidentky, ak to môžem tak laicky povedať. Že Národná rada môže odvolávať premiéra, môže odvolávať ministrov, môže ich k niečomu zaväzovať a podobne a už nezáleží na tom, či prezidentka niekomu dáva alebo nedáva poverenie. Už záleží iba na tom, čo urobí parlament. Tým pádom prezidentka je tak trochu mimo hry. Samozrejme, na to môže prísť odpoveď, že no nie, nie, nie pozor, lebo to už je potom naplno prezidentkina vláda a opäť obchádzame voľby. Mohol by som pokračovať, je to určite zaujímavá ústavná debata, ale ja to nechám otvorené v tom, že pri všetkej pokore skúsenejších sa pýtam, čo s tým, že tu hrozí riziko toho, že občania budú vystavení toho, že sa im škrtne 6 mld. z výdavkov. To je od nemocníc, zdravotného poistenia, dôchodkov a tak ďalej, a tak ďalej, a tak ďalej, že ten štát pôjde iba v základnej a bazálnej rovine. Ja ponúkam teda odpoveď, že si viem predstaviť, že vyslovme jej dôveru a zaviažme ju rámcom, vieme to držať do 30. septembra ako Národná rada, ktorá je v tomto zložení, a potom po nás hneď príde ďalšia Národná rada, ktorá ju tiež vie držať v nejakom rámci. To je jedna z ústavných odpovedí pre mňa. Druhá ústavná odpoveď je tá, že poďme sa baviť o tom zákone o rozpočtovej zodpovednosti, kde SaS musí povedať, že teda sťahuje tie podmienky o daňovej brzde. To vidím ja ako dve cesty, ale predpokladám, že ďalší kolegovia a kolegyne možno vidia ešte inú cestu, môže byť aj verejný tlak ako cesta, že keď budú voľby, aby bola veľmi rýchlo zostavená vláda, pretože je nerealistické, aby táto krajina mala v tomto momente vyrovnaný rozpočet, čiže to môže byť nejaký ako politický tlak a podobne. Len sa mi zdá ako fér to povedať, že, že toto nám tu hrozí, a v takom prípade, v takom prípade by sme mali baviť o tom, aké sú možné riešenia z tejto situácie, do ktorej sme sa dostali na základe krokov prinajmenšom posledného roku a pol. Toľko za mňa v mojej debate. A to je k môjmu vyjadreniu k debate. Ďakujem pekne.